Библија (Бакотић) : Прва Павлова посланица Тимотеју


Глава 1.
1 Павле, апостол Исуса Христа по заповести Бога, Спаситеља нашега, и Господа Исуса Христа, надања нашега,

2 Тимотеју миломе сину у вери: Милост, милосрђе и мир теби од Бога Оца и Исуса Христа, Господа нашега!

3 Опомињем ти молбу коју ти учиних при мом поласку из Македоније, кад те молих да останеш у Ефесу, препоручиш некима да не уче другу науку,

4 и да се не осврћу на приче и на бескрајне родослове, које пре изазивају препирања него напредак Божјег дела у вери.

5 Циљ је заповести љубав из чиста срца, добре савести и искрене вере.

6 Али неки застранише и сврнуше у празне говоре,

7 и хтели би да буду учитељи закона, а не разумеју ни шта говоре, ни шта потврђују.

8 А ми знамо да је закон добар ако се разложно употреби,

9 знајући добро да закон није постављен за праведнике, него за неправеднике и бунтовнике, за бездушнике и грешнике, за оцеубице, за крвнике људске,

10 за блуднике, срамотне, људокрадице, лажљивце, клетвопреступнике и за све што се противи здравој науци,

11 према јеванђељу славе блаженога Бога, које је мени поверено.

12 Захваљујем ономе који ме учврстио, Исусу Христу, Господу нашему, што ме за верна прими и постави ме у службу,

13 мене, који сам пре био хулник и гонитељ и силеџија. Али ја бејах помилован, јер сам то чинио из незнања, у неверству;

14 и изобилова милост Господа нашега, с вером и љубављу у Исусу Христу.

15 Истинита је реч и потпуно достојна да се прими да Исус Христос дође на свет да спасе грешнике, од којих сам први ја.

16 Али ја бејах зато помилован да на мени првоме покаже Исус Христос целу устрпљивост своју, па да ја постанем углед онима који би веровали у њега за живот вечни.

17 А краљу векова, неумрломе, невидљивоме, јединоме Богу, част и слава на векове векова! Амин!

18 Ову ти пак заповед дајем, сине Тимотеје, по пређашњим пророштвима за тебе, да по њима добар рат ратујеш,

19 имајући веру и добру савест. Ту савест неки изгубише и постадоше утопљеници вере,

20 међу којима су Именеј и Александар, које предадох сотони, да науче не хулити.

Глава 2.
1 Препоручујем, дакле, пре свега да се чине молитве, искања, молбе, благодарења за све људе,

2 за краљеве и за све који су на власти, да тихи и мирни живот поживимо у свакој побожности и у поштењу.

3 То је добро и пријатно пред Богом, Спаситељем нашим,

4 који хоће да се сви људи спасу, и да дођу до познања истине.

5 Јер један је Бог, и један посредник између Бога и људи, човек Исус Христос

6 који себе даде у откуп за све. То је сведочанство које је у своје време дато,

7 и за које сам ја постављен за проповедника и апостола (истину говорим, ја не лажем), и учитеља паганаца у вери и истини.

8 Хоћу дакле да људи моле на сваком месту, подижући чисте руке, без гнева и сумњичења.

9 Тако и жене у пристојном оделу, са стидом и скромношћу да не украшују себе ни плетеницама, ни златом, ни бисером, ни хаљинама скупоценим;

10 него добрим делима, као што се и пристоји женама које су намерне да Богу служе.

11 Жена у миру и са сваком покорношћу да слуша науку.

12 Али жени не допуштам да учи, нити да има власт над мужем, него она треба да буде тиха.

13 Јер је Адам најпре направљен, па онда Ева;

14 и није Адам био заведен, него жена, заведена, постаде преступница.

15 Али ће се она спасти постајући мати, ако остане скромна у вери, у љубави и у светости.

Глава 3.
1 Истинита је реч: ако ко жели епископство, он жели добро дело.

2 Али епископ треба да је беспрекоран, једне жене муж, трезвен, умерен, уредан у животу, гостољубив, способан да учи;

3 да није подан вину, ни напрасит, него да је сусретљив, мирољубив, некористољубив.

4 Он треба да добро управља својим домом и да има послушну децу у сваком поштењу;

5 јер ако не уме ко својим домом управљати, како ће се моћи старати за Цркву Божју?

6 Не сме да буде новокрштен, да се не би надуо и упао у суд ђавољи.

7 А ваља да има и добро сведочанство од оних који су напољу, да не би упао у срамоту и у замке ђавоље.

8 Тако и ђакони треба да буду поштени, не дволични, не који много вина пију, не лакоми на поган добитак,

9 и који чувају тајну вере у чистој савести.

10 А и ови да се најпре окушају, па онда да служе ако су без мане.

11 Тако и жене треба да буду поштене, да не опадају, да су трезвене и верне у свему.

12 Ђакони треба да буду једне жене мужеви, и да добро управљају децом и домом својим.

13 Јер који достојно своју службу врше, они добијају частан положај и велико признање у вери, која је у Исусу Христу.

14 Ово ти пишем надајући се да ћу ускоро доћи к теби;

15 да знаш, ако се забавим, како треба живети у дому Божјему, који је Црква Бога живога, и стуб и ослонац истине.

16 Неоспорно је да је велика тајна самилости, која је објављена у пути, оправдана Духом, виђена од анђела, проповедана паганцима, верована у свету, узнесена у слави.

Глава 4.
1 Али Дух јасно говори да ће у последња времена отпасти неки од вере, да слушају лажне духове и науке ђаволске,

2 по лицемерности лажних учитеља који имају жиг покварености на савести својој;

3 који забрањују женити се и узимати јела која Бог створи да их са захвалношћу једу верни и они који истину познаше.

4 Јер је све што је Бог створио добро, и ништа није на одмет кад се прима са захвалношћу.

5 Све се посвећује речју Божјом и молитвом.

6 Ово све казујући браћи, бићеш добар служитељ Исуса Христа, окрепљен речима вере и добре науке коју си примио.

7 А поганих и бесмислених причања клони се, и увежбај се у побожности.

8 Јер телесно вежбање за мало је корисно, а побожност је корисно за све, имајући обећање садашњега и будућега живота.

9 Ово је истинита реч и потпуно достојна да се прими.

10 А зато се и трудимо и боримо, јер се уздамо у Бога живога, који је спаситељ свим људима а особито вернима.

11 Ово заповедај и учи.

12 Нико да не презре твоју младост, али буди углед вернима у речи, у живљењу, у љубави, у вери, у чистоти.

13 Докле не дођем пази на читање, на опомињање и на учење.

14 Не напуштај дар који је у теби, који ти је дан по пророштву, полагањем руку старешина.

15 Бави се тим стварима, сав се њима посвети, да напредак твој буде свакоме јасан.

16 Пази на себе и на науку своју и устрај у томе, јер ово чинећи спасићеш и самог себе и оне који те слушају.

Глава 5.
1 Старца не карај оштро, него му говори као оцу, говори момцима као браћи,

2 старијим женама као матерама, младима као сестрама, у потпуној чистоти.

3 Поштуј удовице које су праве удовице.

4 Ако која удовица има деце или унучади, нека се ови науче најпре свој дом поштовати и враћати родитељима оно што су од њих примили, јер је то пред Богом угодно.

5 Она која је права удовица, која се је усамила, узда се у Бога и живи у мољењу и у молитвама дан и ноћ.

6 А она која живи у сладостима, она је жива умрла.

7 То им реци, да буду без мане.

8 Ако ли се ко за своје, а особито за своје домаће, не брине, тај се одрекао вере и гори је од неверника.

9 А удовица, да би се уписала међу удовице, да не буде млађа од шездесет година и да је била само једноме мужу жена,

10 и да се може препоручити с добрих дела, будући одгојила децу, била гостољубива, светима ноге прала, невољнима помагала, ишла за сваким добрим делом.

11 Млађих удовица не примај, јер кад их страст одвоји од Христа, хоће да се удају,

12 и постану грешне у томе што прву веру одбацују.

13 И како су беспослене, навикну се скитати по кућама, и не само што су беспослене, него су и језичаве и сплеткашице и говоре што не треба.

14 Хоћу дакле да се младе удају, децу рађају, кућом управљају, и никаква повода да не дају противнику за оговарање.

15 Јер се некоје од њих окренуше за сотоном.

16 Ако који верни или верна има удовице, нека се стара за њих, да не падну на терет Цркви, да би ова могла да помогне онима које су праве удовице.

17 А старешинама који се добро старају, да се даје двострука част, особито онима који се труде у речи и у науци.

18 Јер Писмо каже: "Волу који врше не мећи брњице" и: "Радник заслужује плату своју".

19 На старешину не примај тужбе, осим кад има два или три сведока.

20 А који греше, покарај их пред свима, да и други имају страх.

21 Заклињем те пред Богом и Господом Исусом Христом и изабраним његовим анђелима да ово држиш без премишљања, не чинећи ништа по пристрасности.

22 Руку не мећи ни на кога, нити пристај уз туђе грехе. Држи себе чиста.

23 Немој настављати да пијеш само воде, него пиј по мало и вина, због свога желудца свога и честих својих болести.

24 Нечији су греси познати и пре суђења, а нечији се тек после познају.

25 Тако су и добра дела позната, а која нису таква не могу се сакрити.

Глава 6.
1 Они који су под јармом ропства да сматрају своје господаре достојним сваке части, да се не хули на име Божје и на науку.

2 А који имају вернике за господаре, да не постану немарљиви под изговором да су браћа, него у толико боље да им служе, што су они верници и љубљени, који се старају за њихово добро. Ово учи и препоручи!

3 Али ако ко другу науку учи, и не пристаје на здраве речи Господа нашега Исуса Христа и на науку побожну,

4 тај је само надут и ништа не зна, него има болест залудних препирања и празних речи, од којих излазе зависти, свађе, клевете, злобна подозрења,

5 залудне распре људи који имају ум изопачен и немају истине, и који мисле да је побожност извор добитка.

6 Али је побожност са задовољством ипак извор велике добити,

7 јер ништа не донесосмо на овај свет, и зато нећемо ништа ни однети из њега,

8 и кад имамо храну и одећу, треба с овим да смо задовољни.

9 Али који хоће да се обогате, они упадају у искушења и замке и у многе луде и шкодљиве жудње, које бацају човека у пропаст и погибао.

10 Јер је корен свију зала среброљубље, коме неки, предавши се, зађоше од вере и навукоше на себе муке велике.

11 Али ти, човече Божји, бежи од тога, и иди за правдом, побожности, вером, љубави, трпљењем, благости.

12 Бори се у доброј борби вере, ухвати се за вечни живот, на који си позван и за који си учинио добро признање пред многим сведоцима.

13 Препоручујем ти пред Богом, који свему даје живот и пред Исусом Христом, који учини пред Понтијем Пилатом добру исповест,

14 да чуваш заповест и да живиш чист, без мане и прекора до појављења Господа нашега Исуса Христа,

15 које ће у своје време открити блажени и једини моћни краљ краљева и Господар господара,

16 који једини има бесмртност, и живи у светлости, којој се не може приступити, кога нико од људи није видео, нити може видети; коме част и моћ вечна! Амин!

17 Богатима на овоме свету препоручи да се не поносе и да не стављају наде своје у неизвесност богатства, него у Бога живога, који нам даје свега изобилно на ужитак;

18 нека добро чине, нека се богате у добрим делима, нека буду подашни, дружељубиви,

19 и нек тако сабирају себи благо за будућност на добром темељу, да би стекли прави живот.

20 Тимотеје, чувај аманет, клонећи се празних и поганих разговора и лажне науке,

21 којим се хвале неки који су тако отпали од вере. Милост с вама!